Wadi Al-Arish starter fra platået på Sinaihalvøya, og munner ut i Middelhavet ved byen Al-Arish. Kilden er ved foten av de sentrale fjellene på halvøya. Det øvre løpet av wadien ligger om lag 120 moh. Elveløpet går, med unntak av en skarp sving mot vest i det øvre løp, nesten rett nord langs den vestre enden av platået. Elveløpet er ca. 225 kilometer langt. Vanligvis er elveleiet tørt, men kan periodevis flomme over uten forvarsel når fjellene i de sentrale strøk får regn.